**Տ Ե Ղ Ե Կ Ա Ն Ք – Հ Ի Մ Ն Ա Վ Ո Ր Ո Ւ Մ**

***«Հայաստանի Հանրապետության կառավարության 2011 թվականի հուլիսի 21-ի նիստի թիվ 28 արձանագրության թիվ 26 արձանագրային որոշման մեջ փոփոխություններ կատարելու մասին» ՀՀ կառավարության արձանագրային որոշման նախագծի***

ՀՀ ոստիկանության անձնագրային և վիզաների վարչությունում և ենթակա տարածքային անձնագրային ստորաբաժանումներում 2012թ.-ից ներդրվել է կենսաչափական կողմնորոշիչներ պարունակող էլեկտրոնային անձնագրերի (նույնականացման քարտերի) համակարգը, որն իր ծավալներով ընդլայնվեց 2014թ.-ի հունվարից՝ նոր անձնագրային համակարգին պարտադիր անցման օրենսդրական փոփոխություններից հետո:

Ներկայումս ՀՀ տարածքում գործող բոլոր անձնագրային ստորաբաժանումներում իրականացվում է քաղաքացիներին կենսաչափական տվյալներ պարունակող անձնագրերի և նույնականացման քարտերի տրամադրման գործողություն, ինչով պայմանավորված՝ քաղաքացիներին մատուցվող ծառայությունների որակը բարձրացնելու նպատակով (հերթերից խուսափելու, առավել արագ սպասարկման որակ ապահովելու և այլն) անհրաժեշտություն է առաջացել համակարգը համալրել լրացուցիչ տեխնիկական միջոցներով:

Տեղաշարժվելու խնդիրներ ունեցող քաղաքացիներին անձնագրավորելու համար այս պահին ՀՀ տարածքում կիրառվում են ընդամենը 10 շարժական կայաններ, ինչը բավարար չէ ըստ անհրաժեշտության քաղաքացիների գտնվելու վայրում անձնագրավորման գործընթացը սկսելու համար օպերատիվ կերպով արձագանքելուն, որը քաղաքացիներին շաբաթներով հերթագրված սպասելու պատճառ է դառնում:

Միաժամանակ, ՀՀ ԱԳՆ-ից ստացված տեղեկատվության համաձայն արտասահմանյան երկրներում ՀՀ մի շարք դիվանագիտական և հյուպատոսական ծառայությունների կողմից այդ երկրներում ժամանակավորապես բնակվող ՀՀ քաղաքացիներին նույնպես կենսաչափական անձնագրեր տրամադրելու նպատակով անհրաժեշտություն է առաջացել ընդլայնելու այն երկրների ցանկը (դրանք ներկայումս 15-ն են), որտեղ ևս նպատակահարմար է ներդնել այս համակարգը:

Ելնելով վերոգրյալից, ինչպես նաև ի կատարումն ՀՀ վարչապետի հանձնարարականների (մասնավորապես՝ 26.12.2013թ.-ի թիվ 02/16.2/19988-13, 01.02.2014թ.-ի թիվ 02/16.2/1164-14, 27.02.2014թ.-ի թիվ 02/16.2/2738-14, 14.03.2014թ.-ի թիվ 02/16.5/3499-14) բանակցությունների արդյունքում <<Լեհական արժեթղթերի արտադրամաս>> ԲԸ կողմից ներկայացվել է վերջնական առաջարկություն՝ կենսաչափական համակարգի լրացուցիչ տեխնիկական միջոցներ տրամադրելու վերաբերյալ, որոնց մեջ ներառվել են 65 հավաքածու կենսաչափական ստացիոնար և 15 հավաքածու շարժական կայաններ, 2-ական անձնագիր տպագրող և լամինացիոն սարքեր, 4 հատ պինկոդ տպագրող սարքեր, ինչպես նաև 2000 հատ լրացուցիչ նույնականացման քարտ կարդացող սարքեր:

**ՀՀ ՈՍՏԻԿԱՆՈՒԹՅՈՒՆ**

**ՖԻՆԱՆՍԱԿԱՆ ՏԵՂԵԿԱՆՔ – ՀԻՄՆԱՎՈՐՈՒՄ**

***«Հայաստանի Հանրապետության կառավարության 2011 թվականի հուլիսի 21-ի նիստի թիվ 28 արձանագրության թիվ 26 արձանագրային որոշման մեջ փոփոխություններ կատարելու մասին» ՀՀ կառավարության արձանագրային որոշման նախագծի***

28.07.2011թ.-ի թիվ ԱՇՁԲ-10/53 պայմանագրում փոփոխություններ կատարելու վերաբերյալ Համաձայնագրով նախատեսվում է ձեռք բերել կենսաչափական համակարգի լրացուցիչ տեխնիկական միջոցներ, որոնց մեջ ներառվել են 65 հավաքածու կենսաչափական ստացիոնար և 15 հավաքածու շարժական կայաններ, 2-ական անձնագիր տպագրող և լամինացիոն սարքեր, 4 հատ պինկոդ տպագրող սարքեր, ինչպես նաև 2000 հատ լրացուցիչ նույնականացման քարտ կարդացող սարքեր: Դրանց ընդհանուր արժեքը կազմում է 883.112 (ութ հարյուր ութսուներեք հազար հարյուր տասներկու) եվրոյին համարժեք դրամ: Համաձայնագրով նախատեսվում է նշված գումարի չափով ավելացնել պայմանագրի գինը, ինչը սակայն ՀՀ պետական բյուջեից լրացուցիչ ծախսային միջոցներ չի նախատեսում:

Լեհական կազմակերպությունն իր համաձայնությունն է տվել նշված գումարի դիմաց մատակարարել լրացուցիչ 23600 հատ կենսաչափական անձնագրի բլանկ, որոնք իրացվելուց (պետական բյուջե վճարվելիք տուրքերի դիմաց քաղաքացիներին տրամադրվելուց) հետո բյուջեում հավաքագրված մուտքերի հաշվին լեհական կազմակերպությանը կկատարվի համապատասխան վճարում:

**ՀՀ ՈՍՏԻԿԱՆՈՒԹՅՈՒՆ**

**Տ Ե Ղ Ե Կ Ա Ն Ք**

**«Հայաստանի Հանրապետության կառավարության 2011 թվականի հուլիսի 21-ի նիստի թիվ 28 արձանագրության թիվ 26 արձանագրային որոշման մեջ փոփոխություններ կատարելու մասին» ՀՀ կառավարության արձանագրային որոշման նախագծի ընդունմամբ պայմանավորված այլ իրավական ակտերում փոփոխություններ կատարելու վերաբերյալ**

«Հայաստանի Հանրապետության կառավարության 2011 թվականի հուլիսի 21-ի նիստի թիվ 28 արձանագրության թիվ 26 արձանագրային որոշման մեջ փոփոխություններ կատարելու մասին» ՀՀ կառավարության արձանագրային որոշման նախագծի ընդունման արդյունքում ՀՀ այլ իրավական ակտերում փոփոխություններ կատարելու անհրաժեշտություն չի առաջանա :

***ՀՀ ՈՍՏԻԿԱՆՈՒԹՅՈՒՆ***